Matra (įmonė)
Matra (arba Mécanique Aviation Traction) – kompanija iš Prancūzijos, kuri specializavosi automobilių, motociklų, ginklų ir aeronautikos dalių gamyboje. 1994 m. įmonė buvo prijungta prie Lagardère Group grupės ir šiuo metu veikia šiuo vardu. Matra įmonė sėkmingai dalyvavo Formulės 2 ir Formulės 3 čempionatuose septintame dešimtmetyje. 1967 m. Matra debiutavo su savo Formulės 1 komanda. 1968 m. Matra jau turėjo dvi Formulės 1 komandas, kurių viena komandų įskaitoje pelnė trečią vietą. Britas Jackie Stewart komandai pelnė 3 pergales ir vieną kartą užėmė antrą vietą. Dar sėkmingesnis sezonas buvo 1969 m., kuomet su 6 pergalėmis ekipa tapo čempione, o J. Stewart – čempionu. Iš komandos pasitraukus J. Stewart, ekipos rezultatai blogėjo, o po trejų metų, pasibaigus 1972 m. sezonui, Matra pasitraukė iš Formulės 1 lenktynių.